Spektaklis ICARUS MACHINE
2026-02-28 18:00 (Europe/Helsinki)
„Icarus Machine“ – tai Dedalo ir Ikaro mito dekonstrukcija. Senajame pasakojime, aprašytame Ovidijaus „Metamorfozėse“, Dedalas – garsus graikų inžinierius ir skulptorius – meta iššūkį dievų tvarkai. Jis sukuria medinę karvę, kad karalienė Pasifajė galėtų susijungti su dieviškuoju jaučiu. Iš šios sąjungos gimsta Minotauras – anomalija, gėdos kūnas. Dedalas, vykdydamas karaliaus Minojo valią, pastato Labirintą – sudėtingą, be išeities struktūrą, kurioje bus paslėpta ši būtybė. Tačiau kartu su sūnumi Ikaru pats tampa šios konstrukcijos kaliniu – įkalintas ne tik fizinėje erdvėje, bet ir savo paties kaltėje. Norėdamas pabėgti, jis sukuria sparnus. Bet sūnus pakyla per aukštai, sparnai sudega, ir jis krinta į jūrą. Skrydis, kuris turėjo išvaduoti, tampa žlugimo priežastimi.
Šis spektaklis nepasakoja mito iš naujo. Jis griauna jo logiką. „Icarus Machine“ veikia kaip sielos labirintas, kuriame nuolat iš naujo kuriama ir suardoma mito architektūra. Dedalas čia nebėra tik išradėjas – jis yra Minotauras. Ne pastatyto Labirinto viduje, o savo paties kaltės, baimės ir nesėkmės struktūroje. Tai pasaulis, kuriame skrydis nėra laisvė – tai neišvengiama griūtis, įrašyta pačiame troškime pakilti. Čia paukščiai neegzistuoja – jų nėra. Bet jų buvimo likučiai yra visur.
„Icarus Machine“ – tai pati skrydžio mašina. Ji neturi pradžios ar pabaigos – tik ciklą: skrydis, degimas, griūtis, bandymas pakilti iš naujo. Kūnas vis iš naujo bando, bet niekada neišsivaduoja. Skristi čia reiškia visada kristi. Ikaro skrydis nėra laisvės proveržis – tai kruopščiai surinktas kūnas, matuotas pagal paukščio logiką. Jo kūną nuolat degina saulė, kuri visada per arti. Drabužiai iš naujo permirksta jūros vandeniu. Sparnas vis iš naujo siuvamas, tvirtinamas, matuojamas. Kūnas, kuris nepasiduoda. Nėra atpirkimo. Nėra pamokos. Nėra galutinės griūties. Tik nuolatinis procesas. Kūnas – laikina skrydžio platforma, kuri anksčiau ar vėliau perkaista. Tai pasaulis, kuriame žmogus vis iš naujo matuoja sparną ant savo nuodėmės. Tai pastovus, nesibaigiantis procesas: mėginimas pabėgti nuo to, kas jau yra įrašyta į pačią žmogaus egzistenciją. Čia skrydis nebėra pabėgimas – jis yra užprogramuota griūtis, įrašyta pačiame troškime pakilti. Tai tapsmas paukščiu be paukščio.

Premjera – 2025 spalio 18 d.

DĖMESIO. Spektaklio metu naudojamos blyksinčios šviesos, garsi muzika ir dūmai.

Interaktyvus judesio spektaklis 0-3 metų vaikams „Vandeninis nuotykis“
2026-03-01 10:00 - 11:30 (Europe/Moscow) | Šiaulių dramos teatro Mažoji salė
Interaktyvus judesio spektaklis 0-3 metų vaikams, skirtas ne daugiau nei 20-čiai mažylių.
Spektaklis bus rodomas 10.00 val. ir 11.30 val.

Idėjos autorė ir režisierė – Birutė Banevičiūtė
Kompozitorė – Rasa Dikčienė

„Vandeninis nuotykis“ – tai interaktyvus judesio spektaklis patiems mažiausiems teatro lankytojams, siūlantis neužmirštamą pirmąjį teatrinį patyrimą. Spektaklio kūrėjai kūdikius kartu su tėveliais kviečia pasinerti į mėlynai baltą nuotykį, sukurtą vandens savybių bei formų inspiruotos muzikos ir judesio.
Tai įvairiapusį vaikų patyrimą žadinantis spektaklis, kuriame vienodai svarbūs tiek patys mažieji žiūrovai, tiek aktoriai, kurie nevaidina įprastų personažų, o tik paskatina mažylius kartu ieškoti ir atrasti, paliesti ir pajausti, stebėti ir dalyvauti.
Spektaklio kūrėjai vaikų amžių atitinkančiomis išraiškos priemonėmis kuria subtilų teatrinį patyrimą, kurio malonumą patirs ne tik mažyliai, bet ir juos atlydėję suaugę. Šis spektaklis leis naujai pažvelgti į savo vaiką ypatingoje – teatro – erdvėje, kuri skatina atsiskleisti netikėtus vaiko charakterio bruožus. Stebint mažylius, nuoširdžiai įsitraukusius į spektaklio veiksmą, neįmanoma neužsikrėsti iš jų sklindančiu šviesiu atradimo džiaugsmu ir mėgavimosi buvimo čia ir dabar akimirka.
„Vandeninis nuotykis“ kviečia atrasti kitokį teatrą – pasaulį, kokį mato ir jaučia patys mažiausi vaikai. Kartu su jais leiskimės į naują patirtį!

Premjera – 2018 m. gegužės 5 d.
Vaikai spektaklyje dalyvauja kartu su jį lydinčiais asmenimis. Bilietai perkami vaikui ir suaugusiems.

Šokių vakaras. Groja grupė „Reviu“
2026-03-01 17:00 (Europe/Helsinki)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

2026 m. kovo 1 d. 17 val.

5 Eur

Kovo 1 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu šokėjus linksmai praleisti laiką kvies grupė „Reviu“.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
Renginio trukmė: ~3 val.
Dėl bilietų teirautis tel.: +370 683 57 691 arba e. p. kasa@siauliukc.lt.

Organizatorius – Šiaulių kultūros centras.

„Colours of Bubbles“ naujo albumo „Stela“ pristatymo koncertas
2026-03-01 18:00 (Europe/Helsinki) | Šiaulių dramos teatras
2026 m. kovo 1 dieną grupė „Colours of Bubbles“ sugrįš į gimtąjį miestą – Valstybiniame Šiaulių dramos teatre pirmą kartą gyvai skambės naujasis albumas „Stela“.
„Stela“ – tai atviras albumas. Jis gimė iš karo ir nuovargio laiko, iš nerimo, kuris tapo mūsų kasdienybe. „Tai albumas apie tylą po triukšmo, apie žmogų, kuris bando išlikti pasaulyje, kur viskas griūva,“ – sako grupės nariai.
Koncerto metu „Colours of Bubbles“ pasirodys su išplėsta sudėtimi – scenoje grupės skambesį papildys styginiai bei pučiamieji instrumentai, o susirinkusiuosius stebins koncerto režisūriniai sprendimai, prie kurių prisidės Auksinio scenos kryžiaus laureatas, dramaturgas ir režisierius Aleksandras Špilevojus.
Kartu su šiuo leidiniu bei koncertu „Colours of Bubbles“ žymi ir ypatingą karjeros etapą – grupės veiklos dvidešimtmetį.
„Šis koncertas mums yra daugiau nei albumo pristatymas – tai mūsų dvidešimties metų kūrybinio kelio įprasminimas. Norime, kad klausytojai pajustų visą albumo atmosferą – nuo tamsos iki šviesos, nuo triukšmo iki tylos,“ – teigia grupė.
Susitikime 2026 m. kovo 1 dieną Valstybiniame Šiaulių dramos teatre.

Miuziklas „Šiuolaikinė Esteros istorija“ („La Meguila d'Itzik“)
2026-03-03 18:00 (Europe/Helsinki) | „Laiptų galerija”
Šiaulių krašto žydų bendruomenė maloniai kviečia į miuziklą „Šiuolaikinė Esteros istorija“ („La Meguila d’Itzik“), kuris vyks kovo 3 d. 18.00 val. Šiaulių kultūros centro galerijoje „Laiptai“.
Renginyje pasirodys Vytauto Didžiojo universiteto Muzikos akademijos prof. Sabinos Martinaitytės ir prof. Audronės Eitmanavičiūtės studentai – tarptautinių konkursų laureatai.
Miuziklas sukurtas pagal žymaus žydų poeto Itsik Manger (1901–1969) kūrinį, muzikos autorius – kompozitorius Dov Seltzer. Tai spalvingas ir nuotaikingas Purimo vaidinimas (Purim shpiel), paremtas Esteros ritinio istorija, tradiciškai skaitoma sinagogoje per Purim šventę.
Žiūrovai išvys biblinę istoriją apie karalienę Esterą, išgelbėjusią žydų tautą nuo sunaikinimo, tačiau pasakojimas bus perteiktas kūrybiškai ir šiuolaikiškai – su XX a. pradžios Rytų Europos žydų gyvenimo koloritu, humoru bei netikėtais personažais. Spektaklyje atgyja Mordechajus, Estera, karalius Ahasverešas ir Hamanas, o taip pat – papildomi, komiški veikėjai, suteikiantys pasirodymui išskirtinį žavesį.
Režisierė – prof. Audronė Eitmanavičiūtė
Muzikos vadovė – prof. Sabina Martinaitytė
Organizatorius – Šiaulių krašto žydų bendruomenė, partneris – Šiaulių kultūros centras.
Mieli lankytojai, dalyvaudami renginiuose, neprieštaraujate, kad jie gali būti filmuojami ar fotografuojami, o jų nuotraukos viešinamos Šiaulių kultūros centro internetinėje svetainėje, žiniasklaidoje ar socialiniuose tinkluose.

Renginys nemokamas

Vienna Strauss Philharmonie Orchestra
2026-03-04 19:00 (Europe/Helsinki) | Koncertų salė „Saulė”
2026 m. kovo mėnesio švenčių metu Vienna Strauss Philharmonie Orchestra – po pusantrų metų pertraukos – gastroliuos po Lietuvą ir surengs koncertus Šiauliuose (kovo 4 d.), Kaune (kovo 14 d.) ir Vilniuje (kovo 15 d.).
Ansamblis pristatys pavasario švenčių programą, kurioje skambės Mocarto, Brahmso, Haidno, Albinonio, genialaus Kálmáno ir, žinoma, Štrausų dinastijos kūriniai.
Orkestrą 2014 m. įkūrė Geraldas Grünbacheris (Viena, Austrija), pasaulinio garso Mocarto orkestro įkūrėjas.
Orkestro dirigentas yra András Deákas, talentingas ir charizmatiškas maestro, turintis ilgą ir sėkmingą karjerą. Šiam turui speciali žiuri atrinko 27 muzikantus iš viso pasaulio (Austrijos, Vengrijos, Japonijos, Ukrainos, Vokietijos, Lenkijos, Taivano, Kroatijos ir Kipro).
Ansamblio veikla skirta Vienos muzikinės kultūros išsaugojimui ir plėtrai bei jos populiarinimui Europos ir tarptautiniu lygmeniu.
Vyriausiasis dirigentas András László Deák, garsus maestro ir išskirtinis dirigentas, atliks dvi pilnas dalis su neįtikėtina energija.
Organizatoriai tikisi, kad šis vakaras bus dovana visiems, kurie džiaugsmingai žengia į naująjį pavasarį.

Alinos Orlovos koncertas
2026-03-05 19:00 (Europe/Helsinki) | Šiaulių arena
Kovo 5 d. Šiaulių arenos Mažojoje salėje skambės Alinos Orlovos koncertas, kuriame susitinka kūrėjos sapniškas balsas, poetiškos dainos ir Tomo Ramančiūno violončelės šilti tonai.
Koncerte skambės muzika iš naujausio albumo „Nakties atvirukai“ ir jau seniai pamilti kūriniai – lyg tiltas tarp to, kas pažįstama, ir to, kas dar tik atveriama. Alinos kuriama mistiška atmosfera primins apie ilgesį, žmogaus trapumą, melancholiją, ir tylos svarbą tarp garsų.
Nepraleiskite vakaro, kuriame muzika skamba be perteklinių formų – jautriai, atvirai, ir kviečia būti arčiau.
Apie Aliną Orlovą
Alina Orlova – viena ryškiausių ir savičiausių Lietuvos alternatyvios muzikos kūrėjų. Ji išsiskiria savo poetiška kalba ir iškart atpažįstamu sapnišku balsu, lyg iš tolių ataidinčiu pasakojimu. Muzikoje yra sušiuolaikinto folkloro užuominų, dainuojamosios poezijos, aranžuotės vietomis kabaretiškos, tylą vertinančios tiek pat kiek garsą, vaiduokliškai viliojančios prieiti arčiau.
Per savo karjerą Alina pasirodė išskirtinėse pasaulio koncertų erdvėse: Paryžiaus Musée d’Orsay, Niujorko The Bowery Ballroom festivalio Tribeca programoje, Lietuvos Valdovų rūmuose; apšildė legendinį Marc Almond. Kūrėjos diskografijoje – 6 albumai, vis naujai išgyvenantys savo aktualumą.
Dabartiniame kūrybos etape Alina banguoja su „Nakties atvirukais“ – subtiliu, atmosferišku, kviečiančiu į tylią nakties būseną albumu, kuriame svarbiausia tampa jautrūs niuansai ir erdvė tarp garsų.
Renginio informacija

Durys atidaromos: 18:00 val.
Renginio trukmė: ~ 1:30 val.
Petrauka: nėra
Vaikai įleidžiami nemokamai: ne
Nuolaidos: netaikomos
Amžiaus cenzas: nėra
Svarbi informacija: Bilietų kaina gali kilti.
Fotografavimas/filmavimas: Renginys gali būti filmuojamas ir fotografuojamas. Bilietą įsigijęs asmuo supranta, jog jo atvaizdas gali būti matomas renginio nuotraukose ar vaizdo įrašuose ir sutinka, kad šios nuotraukos ar vaizdo įrašai gali būti patalpinti viešai prieinamuose socialiniuose tinkluose ar media priemonėse.
Organizatorius: Universali Šiaulių arena, UAB. Renginio organizatorius prisiima atsakomybę dėl renginio ir jo kokybės bei bilietų į renginį platinimo. Šiaulių arena teikia renginio organizatoriui tik renginio vietos nuomos paslaugą ir už renginį bei jo vykdymą neatsako.

„LIETUVAITĖ“ | Dovana senjorams!
2026-03-06 16:00 (Europe/Helsinki) | P. Višinskio viešoji biblioteka
Kovo 6 d. 16.00 val. Šiaulių apskrities Povilo Višinskio viešojoje bibliotekoje vyks koncertas „LIETUVAITĖ“ – dovana senjorams. Šiaulių pučiamųjų orkestras kartu su solistais kvies pasinerti į širdžiai artimą lietuviškų dainų, operetės, miuziklo ir populiariosios klasikos pasaulį – kupiną nostalgijos, šilumos ir gražių prisiminimų. Tai jaukus, prasmingas muzikinis susitikimas, skirtas padovanoti džiaugsmą, bendrystę ir šventinę nuotaiką.
Ypatingą koncertą „Lietuvaitė“ dovanos:
Šiaulių pučiamųjų orkestras (meno vadovas ir dirigentas Sigitas Vaičiulionis, dirigentas Gediminas Brūzga),
Adrijana Balsytė (sopranas),
Juozas Janužas (tenoras),
Romualdas Juzukonis (baritonas),
Virginijus Barzinskis (tenoras),
Gediminas Brūzga (saksofonas),
Ignas Vaišnoras (trimitas),
Vladas Baranauskas (aktorius).
KONCERTAS NEMOKAMAS!

Spektaklis „Skraidantis Travolta“
2026-03-07 18:00 (Europe/Helsinki) | Šiaulių dramos teatras
Dramaturgas – ARTŪRS DĪCIS
Režisierius – TOMS TREINIS
Scenografas – KRISTAPS KRAMIŅŠ
Kostiumų dizainerė – MARTA TREINE
Kompozitorius – JŪLIJS MELNGAILIS
Šviesų dailininkas – NIKS CIPRUSS

Pjesę iš latvių kalbos vertė – VIKTORIJA JONKUTĖ

Spektaklis „Skraidantis Travolta“ – pasiilgusiems sodrių aktorinių vaidmenų ir gerų istorijų. Tai įtraukiantis, švelnia ironija ir humoru persmelktas pasakojimas apie kiekvieno mūsų (ne)dedamas pastangas gyventi savo, o ne aplinkybių primestą gyvenimą.
Spektaklį pristato jauna teatro kūrėjų komanda iš kaimyninės Latvijos. Režisierius Toms Treinis spektakliui Šiauliuose neatsitiktinai pasirinko šiuolaikinio latvių autoriaus Artūro Dicio pjesę, kurios tema, kaip teigia režisierius, yra vienodai aktuali ir suprantama tiek Latvijos, tiek Lietuvos publikai.
Pjesė pasakoja apie atokaus kaimelio gyventojus, kurių kasdienybė skęsta asmeninėse peripetijose. Kasdieninės kalbos, sodrių dialogų ir humoro prisodrinta pjesė nukelia į mažą, visų užmirštą kaimelį, kurio gyventojai, nebandydami nieko keisti ar keistis patys, stumia viena į kitą panašias dienas. Pasakojimo centre – jaunas vaikinas vardu Travolta, kurį kaime dėl jo uždaro būdo ir keistų įpročių daugelis laiko tiesiog „trenktu“. Be kitų keistenybių, Travolta turi niekam nesuprantamą, pavojingą ir, rodos, visiškai beprasmį „hobį“ – netikėtai iššokti priešais pro kaimą lekiantį automobilį. Vieną dieną šis atrodytų iki absurdo kvailas užsiėmimas pritraukia žurnalistų dėmesį ir įvykiai pasisuka labai netikėta linkme…
Atrodo, kad Travolta, kaip ir visi kiti veikėjai, yra nuolankiai susitaikęs su savo likimu, tačiau iš tikrųjų savyje jis nešiojasi didžiulę šeimos paslaptį, kurią atskleidus, tampa akivaizdu, kad po šiurkštoku pjesės paviršiumi slepiasi sukrečianti meilės, kaltės ir jos atpirkimo tragedija. Travolta – tai tarsi Latvijos Forestas Gampas, kuris, net pačiomis nepalankiausiomis aplinkybėmis bando ieškoti išeities.
Spektaklyje pirmuoju smuiku griežia psichologiškai tiksli aktorių vaidyba, paženklinta švelniu ironijos prieskoniu. Kiekvienas pjesės veikėjas jaučiasi įspraustas į aplinkybes, kurios, jų manymu, neleidžia jiems ištrūkti, įgyvendinti savo svajonių. Dėl to kiekvienas jų jaučiasi savaip nelaimingas. Bet ar iš tiesų jie nuoširdžiai nori ir stengiasi keisti savo gyvenimą?
Pjesės autorius A. Dicis teigia, kad šia pjese jis norėjo priminti labai paprastą, bet deja, dažnai pamirštamą tiesą, kad gyvenimas nėra kažkas abstraktaus – „kiekvieną mielą sekundę jis vyksta mumyse ir mes patys esame tikrieji savo gyvenimo kūrėjai. Nėra tokios vietos kaip „niekur“, kur gyvenimas tarsi teka pro šalį, nepaliesdamas žmonių“.
Režisierius Toms Treinis: „Statydamas šį spektaklį, galvoju apie žmogiškojo neišsipildymo ir susitaikymo su likimu priežastis. Pro buitišką ir banalią kasdienybę, veikėjų tuštumos ir savinaikos perspektyvą bandau priartėti prie esminių tokį gyvenimą įtakojančių mąstymo klišių. Jas panaikinti gali ne tuščios kalbos ar iš kitų nugirsti „protingi“ žodžiai, savęs gailėjimasis ar kaltinimai, o konkretūs žingsniai, veiksmai, kuriuos būtina daryti siekiant pokyčių. Akistata su likimu daugeliui nėra maloni, bet tai pagrindinė sąlyga norint pradėti keistis“.
Premjera – 2023-03-26 d.
Apie kuriamą Ilonos vaidmenį pasakoja aktorė Nomeda Bėčiūtė.

JOS ŠVIESA | SIMONA JAKUBĖNAITĖ ir „CAMERATA SOLARIS“ Šiaulių miesto simfoninis orkestras | Dirigentas Vilhelmas Čepinskis
2026-03-08 17:00 (Europe/Helsinki) | Koncertų salė „Saulė”
SIMONA – išskirtinio balso vokalistė ir kūrėja, formuojanti savitą šiuolaikinės autorinės muzikos skambesį, kuriame susilieja džiazo laisvė, subtili emocinė raiška ir šiuolaikinė estetika. Šiuo metu atlikėja pristato ilgai brandintą ir giliai išjaustą albumą „Her Light“ ir pradeda naują karjeros etapą – sugrįžimą į sceną bei siekį atverti klausytojų širdis.
Albumas „Her Light | Jos šviesa“ buvo pristatytas koncertiniuose pasirodymuose, sulaukusiuose išskirtinio klausytojų ir profesionalų dėmesio. Kovo 8 d. šis muzikinis projektas atkeliauja į Šiaulius, kur bus pristatomas ypatingu formatu – kartu su „Camerata Solaris“ Šiaulių miesto simfoniniu orkestru, diriguojamu maestro Vilhelmo Čepinskio.
„Her Light | Jos šviesa“ – brandus autorinis albumas, atspindintis kūrėjos vidinę kelionę, gyvenimo patirtis ir nuolatinį meninį augimą. Jo muzikinėje kalboje ryški džiazo harmonija, šiuolaikinio skambesio pojūtis ir jautri vokalinė interpretacija. Tai kūrinys, kviečiantis įsiklausyti į tylą, laikinumo grožį ir vidinės šviesos paieškas.
„Mano muzika skirta absoliučiai kiekvienam: ir tiems, kurie mane žino iš seniau, bet išgirs naujai, ir tiems, kurie dar tik atras mano muziką, jos universalumą ir grožį. Dabar, atiduodama savo muziką klausytojams, jaučiuosi sukūrusi brandų kūrinį, kurio bus gera klausyti ir po dešimt metų. Tam turėjau užaugti pati ir atrasti savo kūrybą naujai. Šiame etape susijungia viskas, kas esu aš“, – naują kūrybą pristato SIMONA.
Atvykite ir įsiklausykite į muziką, kuri kalba tyliai, bet pasiekia giliausiai.

Žaisminga komedija „Aukštakulniais per santuoką“
2026-03-08 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Kas nutinka, kai meilė pavargsta, o skyrybos jau suplanuotos… bet kažkas netikėto pasibeldžia į duris?
Ji – aukštakulnių maniakė, jis – vyras, kuriam jau seniai trūksta ne tik gaminamos vakarienės, bet ir dėmesio. Vietoj vakarienės – nauji batai, vietoj pokalbių – sąskaitos, o vietoj artumo – nuotolis. Jie – pora, kuriai baigėsi žodžiai. Rutina, neišsipildę lūkesčiai, smulkūs ginčai, kurie tapo kasdienybe. Skyrybos suplanuotos, emocijos išsikvėpusios, planai padėti tašką – jau rytoj. Ir kai atrodo, kad viskas krypsta į skyrybas, gyvenime pasirodo… kaimynas su stulbinančia paslaptimi. Galbūt atsitiktinai, o gal… ne visai.
Spektaklyje susipina aštri komedija, paradoksai ir nenuspėjamos situacijos, kuriose atpažins save tiek ilgai kartu esančios poros, tiek ką tik įsimylėjusieji.
Komedija „Aukštakulniais per santuoką“ – tai žvilgsnis į mūsų santykius: juokingus, nenuspėjamus, skaudžius ir kartu nepakartojamai žmogiškus.
Juokitės, atpažinkite save ir galbūt… vėl įsimylėkite.
Režisierius: Tomas Dutkievičius (Tomasz Dutkiewicz)
Vaidina:
Šarlotė – Sandra Daukšaitė-Petrulėnė, Justina Nemanytė
Maksas – Tomas Rinkūnas, Paulius Valaskevičius
Daktaras Meilė – Eimutis Kvoščiauskas, Šarūnas Datenis
Renginio trukmė: ~1 val. 30 min.
Likus valandai iki renginio, 17–18 val., Šiaulių kultūros centre veiks kavinė, kurioje bus galima įsigyti gėrimų ir užkandžių.

Ramūno Rudoko komedija „Kiek vertas AŠ“
2026-03-09 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
2026 m. kovo 9 d. 18 val. Šiaulių kultūros centro Didžiojoje koncertų salėje vyks Ramūno Rudoko komedija „Kiek vertas AŠ“.
Pagaliau atėjo metas giliai pasijuokti iš savęs, savo profesijos, buities, santykių, gyvenimo.
Pasaulyje gyvena vien tik nuostabūs žmonės: verslininkai, politikai, inspektoriai, teisininkai, buhalteriai … Ir, aišku, konsultantai. Bet… ar visi jie mėgaujasi nuostabiu gyvenimu, myli pasaulį, myli savo profesijas taip, kaip visą gyvenimą dievina ir maudosi savo profesijoje aktorius? Tik vienas klausimas – kiek vertas aš, kiek vertas aktorius? Ar už mano darbą scenoje arba kine bus sumokėta bulviniais blynais? O gal man bus atseikėta tiek, kiek negaila? Apie visa tai ir sužinosite naujausioje komedijoje „Kiek vertas Aš?“ Per pusantros valandos aktorius persikūnija į daugelį personažų ir atskleidžia dar niekur neskelbtas ir negirdėtas savo gyvenimo istorijas.
Tai užtikrinta geros nuotaikos ir humoro dozė. Ateik ir viską pamatysi pats. Ir netgi sužinosi…
Renginio trukmė: ~1 val. 30 min.
Likus valandai iki renginio, 17–18 val., Šiaulių kultūros centre veiks kavinė, kurioje bus galima įsigyti gėrimų ir užkandžių.

Justino Marcinkevičiaus ir Jono Strielkūno poezijos vakaras „Jau greit sutems pasauly mano“
2026-03-10 17:00 (Europe/Helsinki) | „Laiptų galerija”
Kovo 10 d. 17 val. Šiaulių kultūros centro galerijoje „Laiptai“ vyks Justino Marcinkevičiaus (1930–2011) ir Jono Strielkūno (1939–2010) poezijos vakaras „Jau greit sutems pasauly mano“.
Dalyvauja aktorius Rolandas Kazlas, muzikos kūrėjas Justas Juškevičius.
Įėjimas su kvietimais. Kvietimus nuo vasario 26 d. 9 val. platina Šiaulių kultūros centro, galerijos „Laiptai“ kasos ir www.ticketmarket.lt
Šiaulių kultūros centro kasos darbo laikas darbo dienomis 9–18 val. VI–VII 1 val. prieš renginį. Kasos tel. +370 683 57 691.
Galerijos „Laiptai“ darbo laikas antradieniais–penktadieniais 11–18 val., šeštadieniais 11–17 val., tel. +370 656 59 940.
Renginio trukmė: ~1 val. 30 min.

Komedija „Intrigantės“
2026-03-10 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
„Kitoks teatras“ pristato intriguojančią komediją „Intrigantės” su visiems puikiai pažįstamomis teatro, kino, TV žvaigždėmis – Rimante Valiukaite / Ilona Kvietkutė, Oneida Kunsunga, Edita Užaitė / Aušra Štukytė ir Mariumi Repšiu / Ainiumi Storpirščiu. Tai ypatinga komedija, kurioje pasakojama apie tris aktores, kurios visą gyvenimą dalijasi viena grimerine ir vaidina vienoje scenoje. Jos visada viena kitą palaiko, šventes švenčia kartu, ištikus bėdai, taip pat kartu, o aplinkiniai paslapčiomis jas vadina trimis muškietininkėmis.
Nuo studijų laikų jos paslapčiomis svajoja sukurti grupę ir nustebinti savo neeiliniu talentu visą Lietuvą, bet vis neatranda tinkamo momento pradėti tai įgyvendinti. Tačiau šiandien ypatinga diena! Pasigirsta telefono skambutis, kuris praneša, kad tarp „trijų muškietininkių” yra ta, kuri šiais metais taps GERIAUSIA KINO AKTORE. Deja, tik viena!
Intrigos, pavydas, tikros ašaros, dar nuoširdesnis juokas ir scenoje skambanti gyvai atliekama muzika. Ar ši ypatinga diena nesugriaus aktorių draugystės? Atsakymai komedijoje „Intrigantės”.
Režisierius ir pjesės autorius – Ramūnas Cicėnas.
Scenografija ir kostiumai – Vita Eidimtaitė.
Renginio trukmė: ~1 val. 40 min.

Justino Marcinkevičiaus vakaras „Ašara Dievo aky“
2026-03-10 19:00 (Europe/Helsinki) | Koncertų salė „Saulė”
„Tautos sąžine“, „širdžių poetu“ vadinto poeto – Justino Marcinkevičiaus kūrybai atminti skirtas vakaras. Skambės visų pamėgtos poeto eilės ir jo eilėmis parašytos dainos. Tai vakaras, kurio neužmiršta nei vienas, tai vakaras, kuris paliečia kiekvieno atėjusio širdį. Ateikite, prisiminsime, dainuosime ir mylėsime poetą vėl ir vėl…
Vakare eiles skaitys ir dainas atliks.
Aktoriai:
Aurelija Tamulytė
Ilona Balsytė
Vytautas Rumšas (vyresnysis)
Vidas Petkevičius
Giedrius Arbačiauskas
Atlikėjai:
Gytis Paškevičius
Deivis
Deividas Staponkus
Rasa Juzukonytė
Smiltė Užupytė
Martynas Kuliavas
Mindaugas Putna
Renginį ves Inga Kuliavienė

Lietuvos nepriklausomybės atkūrimo dienos renginių programa
2026-03-11 08:00 - 17:00 (Europe/Helsinki)
Kovo 10 d.
17.00 val. Justino Marcinkevičiaus ir Jono Strielkūno poezijos vakaras „Jau greit sutems pasauly mano“
Dalyvauja aktorius Rolandas Kazlas, muzikos kūrėjas Justas Juškevičius
Įėjimas su nemokamais kvietimais, kurie nuo vasario 26 d. 9 val. platinami Šiaulių kultūros centro ir galerijos „Laiptai“ kasose ir interneto svetainėje www.ticketmarket.lt
Šiaulių kultūros centro galerija „Laiptai“, Žemaitės g. 83
17.30 val. paskaita-kino seansas „Šiauliai – kelyje į laisvę“
Šiaulių turizmo informacijos centras, Vilniaus g. 213
17.30 val. koncertas „Šaukiu aš tautą“
Dalyvauja Šiaulių valstybinis kamerinis choras „Polifonija“ (meno vad. ir vyr. dirig. P. Vanžodis)
Bilieto kaina 5 Eur
Koncertinė įstaiga „Polifonija“, Aušros al. 15
Kovo 10–12 d.
8.00–21.00 val. vaizdo instaliacija „Kovo 11-osios portalai: gyva istorinė atmintis“
Režisierius A. Špilevoj, videomeninkas D. Marcinkevičius, kompozitorius Deividas Gnedinas
Kaštonų al.
Org. Šiaulių kultūros centras, projektą iš dalies finansuoja Lietuvos Respublikos kultūros ministerija
Kovo 11 d.
10.30 val. trispalvės žygio „Lietuva mūsų širdyse“ dalyvių startas
Dalyvauja Šiaulių pučiamųjų orkestras (meno vad. ir dirig. S. Vaičiulionis, dirig. G. Brūzga)
Žygio maršrutas: Šiaulių arena–Jono Jablonskio g.–Tilžės g.–Prisikėlimo a.
Org.: Krašto apsaugos savanorių pajėgų Prisikėlimo apygardos 6-oji rinktinė, Šiaulių kultūros centras
11.00 val. šv. Mišios
Šv. apaštalų Petro ir Pauliaus katedra, Aušros tak. 3
12.00 val. Kovo 11-osios, Lietuvos nepriklausomybės atkūrimo dienos, minėjimas
Programoje: trispalvės žygio „Lietuva mūsų širdyse“ sutikimas, iškilminga Lietuvos valstybės vėliavos pakėlimo ceremonija, masinis malūnėlių šokis, grupės „Saulės kliošas“ koncertas
Prisikėlimo a.
Org. Šiaulių kultūros centras
13.00–17.00 val. ėjimas „Už laisvę kartu“, skirtas Lietuvos nepriklausomybės atkūrimo dienai paminėti
Būtina išankstinė registracija www.lengvojiatletika.lt. Ėjimo pradžia 13 val. , dalyviai galės pasirinkti 4, 8 arba 13 km trasą
Starto vieta – Šiaulių centrinio parko estrada, Žemaitės g. 70B
Org. Šiaulių lengvosios atletikos ir sveikatingumo centras
13.00 val. ekskursija „Istorijos kodas: 1500x150x1,5“
Būtina išankstinė registracija tel. +370 41 523 110 arba el. p. ekskursijos@visitsiauliai.lt
Gidas lauks prie Šiaulių turizmo informacijos centro, Vilniaus g. 213
Org. Šiaulių turizmo informacijos centras
14.00 val. Lietuvos nepriklausomybės atkūrimo dienos – Kovo 11-osios – minėjimas „Teisininkas, muziejininkas Peliksas Bugailiškis ir laisvos Lietuvos idėja“
Programoje: Pelikso Bugailiškio – Šiaulių „Aušros“ muziejaus įkūrėjo – asmenybės įprasminimas, Šiaulių kultūros centro P. Bugailiškio etnologijos centro vizijos pristatymas, Šiaulių „Aušros“ muziejaus Pelikso Bugailiškio premijos įteikimas, Pelikso Bugailiškio namų atvėrimas, šventinis koncertas „Kai laisvė prabyla“
Dalyvauja Lietuvos kamerinis orkestras, diriguoja Modestas Barkauskas. Koncerto vedėja – Jomantė Šležaitė-Paukštė
Įėjimas tik su kvietimais, kurie nuo kovo 3 d. 11 val. platinami Šiaulių kultūros centro galerijos „Laiptai“ kasoje. Kvietimų skaičius ribotas
Šiaulių kultūros centro galerija „Laiptai“, Žemaitės g. 83
Org.: Šiaulių kultūros centras, Šiaulių „Aušros“ muziejus
17.00 val. Lietuvos nepriklausomybės atkūrimo dienos minėjimo koncertas „90-ieji Lietuvoje“
Dalyvauja Lina Rastokaitė, Jokūbas Bareikis, Šiaulių bigbendas (meno vad. ir dirig. R. Ašmanis)
Koncertinė įstaiga „Saulė“, Tilžės g. 140
#ŠiauliaiGroja
Kovo 12 d.
18.00 val. Ramintos Naujanytės-Bjelle koncertas
Įėjimas su nemokamais kvietimais, kurie nuo vasario 26 d. 9 val. platinami Šiaulių kultūros centro, Rėkyvos kultūros namų kasose ir interneto svetainėje www.ticketmarket.lt
Šiaulių kultūros centro Rėkyvos kultūros namai, Energetikų g. 7
Kovo 14 d.
10.00 val. tarptautinis laisvųjų imtynių turnyras Lietuvos nepriklausomybės atkūrimo dienai paminėti
Šiaulių sporto gimnazijos sporto salė, Vilniaus g. 297
Org.: Šiaulių sporto centras „Atžalynas“, Šiaulių sporto gimnazija
Kovo 19 d.
18.00 val. Algimanto Aleksandravičiaus fotografijų parodos „Rūstaujančio dievo metais. Apokalipsė“ ir Marijos Šileikaitės-Čičirkienės fotografijų parodos „Įsivaizduojamas miestas“ atidarymas
Parodą pristato dailės teoretikas, kritikas, fotomenininkas Virginijus Kinčinaitis
Šiaulių kultūros centro galerija „Laiptai“, Žemaitės g. 83
NEMOKAMAS PARODŲ, MUZIEJŲ LANKYMAS
Kovo 2 d. – balandžio 3 d.
Vaikų ir jaunimo piešinių konkurso „Laisvės piešinys Lietuvai“ paroda
Rėkyvos kultūros namų parkas, Energetikų g. 7
Kovo 11 d.
11.00–13.00 val. Antano Martinaičio (1939–1986) tapybos parodos lankymas
Šiaulių kultūros centro galerija „Laiptai“, Žemaitės g. 83
Šiaulių „Aušros“ muziejaus padalinių lankymas
11.00–17.00 val. Chaimo Frenkelio vila-muziejus (Vilniaus g. 74), Fotografijos muziejus (Vilniaus g. 140), Šiaulių istorijos muziejus (Aušros al. 47), Venclauskių namai-muziejus (Vytauto g. 89), Žaliūkių malūnininko sodyba-muziejus (Architektų g. 73), Dviračių muziejus (Vilniaus g. 139), Radijo ir televizijos muziejus (Vilniaus g. 174)
Org. Šiaulių „Aušros“ muziejus
11.00–16.00 val. Audriaus Janušonio šiuolaikinės keramikos parodos „Darbai‘2“ ir „Polyrabbit. Duplicate“ kūrėjų dueto – Dariaus Jaruševičiaus ir Inos Šilinos – šiuolaikinės tapybos ir analoginės animacijos parodos „Figūralumas“ lankymas
Šiaulių dailės galerija, Vilniaus g. 245
EDUKACINIAI UŽSIĖMIMAI IR KITI RENGINIAI
Kovo 2–13 d.
Edukacija „Istorijos seklys: laisvės pėdsakais“
Edukacija skirta 1–8 kl. moksleiviams. Būtina išankstinė registracija tel. +370 41 371 737 arba el. p. jurgita.vijuniene@savb.lt
Šiaulių apskrities Povilo Višinskio viešoji biblioteka, Aušros al. 62
Kovo 8 d.
12.00 val. kūrybinės dirbtuvės vaikams „Lietuviškos draugystės apyrankės“
Būtina išankstinė registracija el. p. kristina.smirnoviene@savb.lt, tel. +370 41 523 754
Šiaulių apskrities Povilo Višinskio viešoji biblioteka, Aušros al. 62
Kovo 9 d.
11.00 val. siuvimo stotelės kūrybinės dirbtuvės „Maža sagė – didelė meilė Lietuvai“
Edukacija skirta 1–5 kl. moksleiviams. Būtina išankstinė registracija tel. +370 41 371 722
Šiaulių apskrities Povilo Višinskio viešoji biblioteka, Aušros al. 62
Kovo 11 d.
11.00 val. edukacinis užsiėmimas „Trispalvis knygų skirtukas“
Būtina išankstinė registracija tel. +370 678 07 249
Baltų kultūros pažinimo centras „Baltų kelias“, Vilniaus g. 213
Org. Šiaulių turizmo informacijos centras
13.00 val. edukacinis užsiėmimas „Šviesos menas“
Bilieto kaina 6 ir 12 Eur. Būtina išankstinė registracija tel. +370 678 53 171, el. p. vaida.dambrauskiene@siauliukc.lt
Šiaulių kultūros centras, Aušros al. 31
Kovo 12 d.
14.00 val. Lietuvos istorijos viktorina „Praeitis ir laisvė mus vienija“
Šiaulių Simono Daukanto inžinerijos gimnazija, S. Daukanto g. 71
Rengėja – Šiaulių miesto savivaldybė
Organizatorius – Šiaulių kultūros centras
Iš dalies finansuoja – Lietuvos Respublikos kultūros ministerija
Renginiai, jei nenurodyta kitaip, nemokami.
Bepiločių orlaivių naudojimo taisyklės masiniuose renginiuose
Mieli lankytojai, dalyvaudami renginiuose, neprieštaraujate, kad jie gali būti filmuojami ar fotografuojami, o jų nuotraukos viešinamos Šiaulių kultūros centro internetinėje svetainėje, žiniasklaidoje ar socialiniuose tinkluose.

Grupė PATRULIAI su gyvo garso grupe
2026-03-13 18:00 (Europe/Helsinki) | Koncertų salė „Saulė”
Po įspūdingo ir visoje Lietuvoje audringai sutikto jubiliejinio turo „20 metų – pasileidžiam plaukus!“ charizmatiškasis duetas Patruliai su gyvo garso grupe atvyksta į Šiaulius!
Kovo 13 dieną susitikime Šiaulių koncertų salėje „Saulė“ atliksime išskirtinę koncertinę programą, kurioje skambės ne tik visiems puikiai pažįstamos, bet ir naujausi grupės kūriniai.

Perkant 10 ir daugiau bilietų galite kreiptis: vipklientai@bilietai.lt
Durys atidaromos: 17 val. 30 min.
Renginio trukmė: 1 val. 30 min.
Pertraukos: nėra.
Renginio kalba: lietuvių.
Vaikai įleidžiami nemokamai: ne.
Amžiaus cenzas: nėra.
Nuolaidos: netaikomos.

Spektaklis „Migla“
2026-03-13 18:30 (Europe/Helsinki) | Šiaulių dramos teatras
Dviejų veiksmų drama
Trukmė: 2 val. 30 min. su pertrauka
Dramaturgas ir režisierius – Aleksandr Špilevoj
Scenografijos dailininkė – Bartė Liagaitė
Kostiumų dailininkė – Marija Petraitytė
Video menininkas – Dinas Marcinkevičius
Šviesų dailininkas – Vilius Vilutis
Kompozitorius – Paulius Trijonis
Vaidina:
Ema – Aistė Šeštokaitė
Adamas – Arnoldas Jalianiauskas
Katrina – Monika Šaltytė
Maja – Nijolė Mirončikaitė
Hadas – Sigitas Jakubauskas
Jis – Aidas Matutis
Ji – Gintarė Ramoškaitė–Jokubauskė
Ar įmanoma grįžti atgal į savo praeitį? Ar įmanoma apsisaugoti nuo praeities pasivijimo ir įsiveržimo į tavo kruopščiai kurtą idealią dabartį? Ar įmanoma praeičiai ir dabarčiai susidurti ir nesunaikinti vienai kitos? Bandymai ieškoti atsakymų į šiuos klausimus įkvėpė spektaklių „Bagadelnia“ ir „Pakeliui“ kūrėją A. Špilevojų pasinerti į „Miglą“, kurioje matyti pasaulį yra kur kas sunkiau, nei jį pajausti.
„Migla“ kviečia žiūrovus patyrinėti, kaip skirtingai gali būti suvokiami tie patys žmonės, jų žodžiai ir poelgiai. Spektaklis atskleidžia jaunos moters vardu Ema istoriją. Patyrusi gyvenimo smūgį ir didelį nusivylimą, Ema grįžta aplankyti savo vaikystės namų, kuriuose ji prisimena save laimingą ir tikinčią rytojumi. Bet čia jau kurį laiką gyvena jai nepažįstama šeima, kuri Emos, žinoma, visai nelaukia. Ema maloniai susipažįsta su jais ir atsiduria savo vaikystės kambaryje. Pagaliau nurimusi ir pasijutusi gerai, ji jau nebegali iš čia išeiti. Bet kaip pasilikti šiame saugiame praeities ir vaikystės pasaulyje amžiams? O kaip elgtis šeimai, kuri neturi jokio noro savo jaukiuose namuose apgyvendinti šią keistą, nenuspėjamą viešnią, įnešusią į jų pasaulį sąmyšį, šaltį ir vis augantį pavojaus jausmą?
A. Špilevoj: Mes nužudėme Dievą!, – daugiau kaip prieš šimtą metų paskelbė vokiečių filosofas F. Nietzsche. Tik panašu, kad mes iki pat šios dienos taip ir nesupratome, kaip mums toliau gyventi be Jo. Mes sąžiningai bandėme kurti visuotinas ideologijas, bet lageriai ir trėmimai privertė jomis pasibaisėti; bandėme ieškoti prasmės mokslo pažangoje, bet ją pelenais pavertė siaubingas atominės bombos sprogimas; bandėme užsukti smagią pirkimo ir vartojimo karuselę, bet atsipeikėjome pamatę, kad baigiame paskandinti plastiko sąvartyne savo planetą. Bet palaukit!, – pasakys kas nors, matantis žmonijos istoriją visai kitomis spalvomis. Gal viskas yra visai ne taip, kaip jūs bandote pavaizduoti? Gal visa tai tėra paskutinės Tikėjimo konvulsijos? Gal netrukus sukursime saugų, aiškų, racionalų pasaulį, kuriame nebeliks vietos tamsai, nevilčiai, nelygybei, neteisybei ir netgi mirčiai? Gal tikrai yra daugiau nei vienas, du, trys ar milijonas požiūrio taškų į tai, kaip atrodo mūsų pasaulis ir kaip jame atrodome mes?

Patirtiniai gongai
2026-03-14 15:00 (Europe/Helsinki)
Šiaulių kultūros centro pramogų salė „Maksas“ (Aušros al. 31)

2026 m. kovo 14 d. 15 val.

Renginys nemokamas

Kovo 14 d. 15 val. Šiaulių kultūros centro pramogų salėje „Maksas“ vyks patirtiniai gongai.
Patirtiniai gongai – tai sakralių garso vibracijų kelionė visai mūsų esybei. Sesijos metu sveikatinamas fizinis, energetinis ir mentalinis kūnas, apvaloma sąmonė, praplečiamos suvokimo ribos.
Ši patirtis padeda atsipalaiduoti, susilygiuoti su vidiniu centru, patirti ramybės būseną, mažina stresą bei ramina protą ir mintis.
Garso kelionės metu skamba gongai, tibetietiški ir krištoliniai dubenys, monochordas, būgnas, indėniška meilės fleita, šrutis ir daugybė kitų nuostabių instrumentų. Sesijos metu gulima ant nugaros, užmerktomis akimis. Tokiu būdu kūnas labiausiai atsipalaiduoja ir priima gydomojo garso poveikį. Giliai atsipalaidavus ateina atsakymai į rūpimus klausimus, atkuriama kūno ir proto energija.
Garso sesiją ves Artūras Arti, kuris 2017 metais įgijo garso praktiko sertifikatą ir sėkmingai iki šiol veda patirtines garso keliones su gongais bei kitais archajiniais ir sakralaus skambesio instrumentais visoje Lietuvoje. Artūras – daugkartinis „Menas Būti“ rengiamų seminarų ir garso terapijos mokymų bei „Baltic Gong Camp“ dalyvis.
Įėjimas su kvietimais. Kvietimus nuo kovo 2 d. 9 val. ryto platina Šiaulių kultūros centro kasa ir www.ticketmarket.lt
Kasos darbo laikas darbo dienomis 9–18 val. VI–VII 1 val. prieš renginį. Kasos tel. +370 683 57 691. Vietų skaičius ribotas.
Dalyviai kilimėliais turi pasirūpinti patys.
Renginio trukmė: ~1 val.

Spektaklis jaunimui MAN ŠIANDIEN – HAMLETAS
2026-03-14 18:00 (Europe/Helsinki) | Šiaulių dramos teatras
Vienos dalies spektaklis žmonėms nuo 14 metų ne tik V. Šekspyro „Hamleto“ motyvais
Režisierė – Ieva Stundžytė
Scenografijos ir kostiumų dailininkės – Justina Ignatavičienė ir Greta Milevičiūtė
Kompozitorius – Paulius Kilbauskas
Choreografė – Eglė Kančauskaitė
Šviesų dailininkas – Darius Malinauskas
„Tai aš labai trumpai. Man šiandien blogiausia diena mano gyvenime. Man šiandien – tuštuma. Man šiandien – ne aš… Man šiandien – Hamletas. Ir aš, beje, aš..esu“.
Būti ar nebūti? O jeigu būti – tai kaip? Spektaklis kelia tuos pačius hamletiškus klausimus, tačiau žvelgia į garsiąją V. Šekspyro pjesę jauno žmogaus akimis. Kaip būti, jei esi sutrikęs, išduotas, jei praradai pasitikėjimą brangiausiais žmonėmis?
Daugiau nei 400 metų viso pasaulio scenose statomas „Hamletas“ seniai nebėra tik literatūros ir teatro kanonas. Hamletas – tai ir tam tikras pasaulio suvokimo būdas, nuotaika, dvasinė būsena, pažįstama daugeliui iš mūsų. Šiame spektaklyje Hamletas yra paauglys – maištaujantis, nesitaikstantis, abejojantis savimi ir kitais, nesuprastas, nusivylęs, bet giliai širdyje trokštantis taikos su savimi ir pasauliu. Ar mūsų „sugverusioje gadynėje“ dar įmanomas dialogas, susikalbėjimas tarp skirtingų kartų, pagarba kitokioms vertybėms?
Spektaklyje lengvai atseksite pagrindines pjesės „Hamletas“ siužeto linijas, temas, personažus, tačiau originalus V. Šekspyro tekstas čia tarsi nepastebimai persipina su šiuolaikinės kalbos inkliuzais ir elgesio modeliais. Režisierė Ieva Stundžytė laisvai interpretuoja, perdėlioja, papildo pjesę šių dienų kontekstais ir išraiškos priemonėmis – spektaklyje labai svarbi muzika, judesys, choreografija. Kūrėjai drąsiai imasi užduoties suprantamai perteikti pjesėje keliamus sudėtingus egzistencinius klausimus ir kartu nebanaliai atskleisti tai, kas šiandien aktualu jaunam žmogui neišsemiamose „Hamleto“ potekstėse.
Kaip būti, jei man šiandien – Hamletas? Spektaklis nepalieka savo abejojančio herojaus vienišo neišsprendžiamų dilemų labirinte ir teikia vilties, kad kartu ieškoti atsakymų yra ne mažiau svarbu, nei juos rasti.
Premjera 2022-03-03

Teatro komedija „Neelinis pirmadienis“
2026-03-14 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
„Aktorių teatras“ kviečia į jaukią, intriguojančią ir nepamirštamą naujausią komediją „Neeilinis pirmadienis“.
Šis spektaklis atskleis, kaip paprastas pirmadienis gali virsti diena, kurią prisiminsite dar ilgai!
Ramų pirmadienio rytą kavinės savininkės – seserys Angelė ir Laima – sulaukia paslaptingo kliento vizito. Darbuotojams netrukus kyla įtarimas, kad tai mokesčių inspektorius. Ar tai tiesa? Bet kuriuo atveju, įprasta darbo diena virsta netikėčiausių įvykių grandine ir rami dienos rutina sugriūva akimirksniu.
Dar daugiau sumaišties įneša charizmatiškas darbuotojas – emigrantas iš Balkanų, kurio lietuvių kalba skamba taip pat juokingai, kaip ir jo sumanymai. Kiekvienas veikėjas ima siūlyti savo „genialų planą“, kaip išsisukti nuo galimo patikrinimo.
Ir kai atrodo, jog situacija pasiekė aklavietę, istorija staiga pasisuka netikėta detektyvine kryptimi.
„Neeilinis pirmadienis“ – linksma, šmaikšti ir intriguojanti komedija, kuri ne tik prajuokins, bet ir nustebins netikėtais siužeto vingiais.
Jeigu ieškote vakaro, kupino geros nuotaikos ir netikėtumų, bei norite patirti, kad net pirmadienis gali būti ypatingas – šis spektaklis skirtas būtent Jums!
Režisierius – Ričardas Vitkaitis
Pjesės autorius – Ramūnas Šimukauskas
Scenografija ir kostiumai – Eglė Krasnovė
Vaidina: Aušra Štukytė, Neringa Varnelytė arba Vitalija Mockevičiūtė, Andrius Bialobžeskis arba Ramūnas Šimukauskas, Julius Žalakevičius
N-16.
Renginio trukmė: ~1 val. 30 min.

ALANAS CHOŠNAU „Akustiškai“
2026-03-14 18:00 (Europe/Helsinki) | Koncertų salė „Saulė”
Nauja koncertinė Alano Chošnau programa „Akustiškai“ – tai populiariausios ir jūsų mylimos solinės Alano dainos, atliekamos akustiškai: gilus ir švelnus atlikėjo vokalas ir įspūdingai improvizuojantis pianinas.
Jaukioje, tarsi aksominėje atmosferoje sklis legendinis Alano Chošnau balsas – arti, šiltai ir labai asmeniškai.
Kiekviename vakare Alanas kartu su itin patyrusiu pianistu leisis į muzikos kelionę kartu su jumis – nuo melodingos populiariosios muzikos iki džiazo iki disco atspalvių. Čia kiekviena nata kvėpuos muzikine laisve, o kiekviena daina suskambės vis kitaip. Koncertų metu jūs būsite itin arti atlikėjo – pajusite unikalaus Alano vokalo ir pianino dialogą, intymias pauzes, netikėtus atlikimo posūkius ir gilesnį emocinį sluoksnį, o šviesų jūra visus apgaubs jaukumo širma.
Tai bus kitokie pavasario vakarai… kupini meilės gyvenimui ir muzikai, suteikiantys krislą vilties, lyg pirmieji saulės spinduliai, žadinantys atgimimą.
Kuo šis koncertas ypatingas?

Visi hitai – mylimiausios Alano solinės dainos viename koncerte.
Akustinis artumas – balsas iš arti ir pianino improvizacijos atveria kitas dainų spalvas.
Kiekvienas vakaras unikalus – improvizacija kuria netikėtus posūkius ir čia pat gimstančias emocijas.
Jauki, nuoširdi atmosfera – artimas ryšys su atlikėju ir jo muzika.

Šių koncertų bus tik keletas – Klaipėdoje, Alytuje, Šiauliuose ir Kaune.
Pasirinkite savo miestą ir susitikime Alano Chošnau koncertuose „Akustiškai“.
Įsigykite bilietus jau dabar – sau, mylimam žmogui ar šventinėms dovanoms!

Perkant 10 ir daugiau bilietų galite kreiptis: vipklientai@bilietai.lt
Durys atidaromos: ~17 val.
Renginio trukmė: ~1 val. 30 min.
Pertraukos: nėra.
Renginio kalba: lietuvių.
Vaikai įleidžiami nemokamai: ne.
Amžiaus cenzas: nėra.
Nuolaidos: netaikomos.
Salės planas gali plėstis/keistis.

„Dinamikos“ koncertas
2026-03-14 19:00 (Europe/Helsinki) | Šiaulių arena
„Dinamikos“ era tęsiasi: grupė skelbia arenų turą 2026-ųjų pavasarį
Tai buvo tik pradžia. Po triumfu virtusio sugrįžimo, kurio metu „Dinamika“ užpildė visas didžiausias Lietuvos arenas, išvyko į sėkmingą turą užsienyje, o grįžę aplankė tūkstančius gerbėjų dešimtyje didžiausių šalies miestų, pop muzikos grupė šiandien skelbia: atgimimo era tęsiasi. 2026-ųjų kovą „Dinamika“ su dar didesne jėga ir energija grįžta į Vilniaus, Kauno, Klaipėdos ir Šiaulių arenas.
Didžiausius hitus „Palinkėk man gero vėjo“, „Meilės lietus“, „Padovanok man“ ar „Ačiū tau“ dainuojančios daugiatūkstantinės minios įkvepia grupės narius nesustoti ir eiti toliau.
„Tai nebuvo vienkartinė nostalgijos banga – tai buvo įrodymas, kad tikra muzika nemiršta, o dešimtmečius brandintas ryšys su klausytoju yra stipresnis už bet kokias pauzes“, – šypsosi Irma Jurgelevičiūtė, koncertuose subrandintą energiją panaudojanti naujai kūrybai.
Per savo įspūdingą karjerą nuo 1992 metų net 13 albumų išleidusi „Dinamika“ didžiosiomis raidėmis įsirašė į šalies pop muzikos istoriją, o po 19-os metų pertraukos, grupės 30-mečio proga, pristatė populiariausių dainų kompaktinę ir vinilinę plokšteles.
Prabėgus net 34 metams po grupės įsikūrimo, naujasis 2026-ųjų „Dinamikos“ turas – tai ne žvilgsnis atgal, o ambicingas kopimas į ateitį. Tai manifestas, kuriame legendiniai hitai skambės su nauja jėga, apvilkti šiuolaikišku ir galingu garsu.
Kartu su futuristinį įvaizdį jau besimatuojančiais Irma ir Gintautu scenoje taip pat pasirodys gyva grupė, šokėjai, pritariantys vokalistai ir šou, vertas pilnų salių.
„Mes ir mūsų klausytojai užaugome, „Dinamikos“ dainas dainuoja ištisos kartos, bet esminis dalykas – energija, kuri gimsta mums susitikus akis į akį – liko tokia pat stipri, o gal dabar ji net dar stipresnė“, – sako G. Brokas. – „Dabar mes grįžtame ne kažką įrodinėti, o kartu su tauta švęsti gyvenimą ir popmuziką, kuri gyvena toliau.“
„Žaviuosi Irmos ir Gintauto energija, profesionalumu ir noru kelti kokybės kartelę į viršų su kiekvienu pasirodymu. Liepą kartu sudrebinome Palangą – tai buvo puikus atspirties taškas tam, ką ruošiame dabar, kai „Dinamika“ ir vėl garsiausiai skamba Lietuvoje ir už jos ribų“, – teigia turą organizuojančios „Seven Live“ vadovas Tomas Inčikas.
„Dinamikos“ koncertai vyks:
2026.03.06. Klaipėdos „Švyturio“ arenoje,
2026.03.14. „Šiaulių“ arenoje,
2026.03.20. Vilniaus „Twinsbet“ arenoje,
2026.03.27. Kauno „Žalgirio“ arenoje.
Turo bilietus platina „Bilietai.lt“.

„LiuKaBu“ koncertas „Kosminė dėlionė“
2026-03-15 11:30 - 12:30 (Europe/Helsinki) | Šiaulių kultūros centro Didžioji koncertų salė (Aušros al. 31)
„LiuKaBu“ grįžta su visiškai nauja programa „Kosminė dėlionė“ – muzikinėmis istorijomis, kurios kviečia leistis į jausmų, vaizduotės ir vidinių pasaulių kelionę. Šis antrasis grupės albumas įkvėptas plataus, kartais džiaugsmingo, kartais intensyvaus vaikų emocijų kosmoso, kuriam reikia muzikos, žodžių ir judesio, kad viskas atrastų savo vietą širdyje.
Bilietai čia
Paslaptingoje mėnulio šviesoje, lydimi ritmingo beatbox’o, Kamilė ir Bogis kartu su vaikais kurs ypatingą dėlionę. Kiekviena daina taps atskira visatos dalimi – kalbančia apie drąsą būti savimi, kūno judėjimo laisvę, emocijų trapumą, atkaklumą ir šviesą, kuri sugrįžta net po trumpų užtemimų. Tai koncertas, primenantis, kad kiekviena emocija – svarbi, o kiekvienas žmogus – unikalus ir nepakartojamas.
Muzikinį nuotykį kuria dainų autorė ir atlikėja Kamilė Kielaitė-Sienkievič bei Lietuvos vokalinės perkusijos čempionas Bogdan Sienkievič-Bogis, scenoje žinomi ir kaip duetas „Mannazz“. Jų kuriamą pasaulį papildo minimalistinė animacija, tarsi iš vaikų piešimo sąsiuvinio, o interaktyvus pasirodymo formatas leidžia mažiesiems ne tik klausytis, bet ir judėti, dainuoti bei tyrinėti.
Nors programa subalansuota vaikams nuo 2 iki 10 metų, ji skirta visai šeimai – nuo pačių mažiausių iki šimtamečių svajotojų. „LiuKaBu“ koncertuose vaikai mokosi žiūrovo etiketo, tačiau čia visada paliekama erdvės judesiui ir žaismingumui – juk muzika tam ir skirta.
Programos scenarijaus autorė ir režisierė – Sigita Pikturnaitė-Kamandulienė.
Prieš renginį bilietai brangs, todėl rekomenduojama pasirūpinti jais iš anksto.
Taikomos nuolaidos perkant 3 ir daugiau bilietų.
Vaikai iki 2 metų įleidžiami nemokamai (sulaukusiems 2 metų būtinas bilietas).
Renginio trukmė: ~1 val.

Šokių vakaras. Groja Juventas Radzys
2026-03-15 17:00 (Europe/Helsinki)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

2026 m. kovo 15 d. 17 val.

5 Eur

Kovo 15 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu šokėjus linksmai praleisti laiką kvies Juventas Radzys.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
Renginio trukmė: ~3 val.
Dėl bilietų teirautis tel.: +370 683 57 691 arba e. p. kasa@siauliukc.lt.

Organizatorius – Šiaulių kultūros centras.

Spektaklis „Vienuolio išpažintis“
2026-03-15 18:00 (Europe/Helsinki) | Šiaulių dramos teatras
„Vienuolio išpažintis“ – tai spektaklis, kviečiantis žiūrovą į nepaprastą vidinę kelionę per žmogaus trapumą, vienatvę ir dvasinį atsinaujinimą. Spektaklis remiasi Sigito Benedikto Jurčio (brolio Benedikto) išpažintimi, kurioje atsiskleidžia paprastumo, nuolankumo ir meilės kasdienybė.
Spektaklio struktūra – tai kelionė per XV stočių sustojimus: nuo tylos, miesto gyvenimo įspūdžių ir nuogumo iki pasakų sodų, ugdymo, vienatvės, sugrįžimo, brandos ir šviesos stotys. Kiekviena stotis veikia tarsi meditacija, kviečianti sustoti, įsiklausyti ir patirti žmogaus vidinį pasaulį be kaukių, be vaidmenų, tik su tikruoju „aš“.
Tai pasakojimas apie drąsą būti savimi, gebėjimą mylėti ir priimti kitą, apie trapumą, kuris tampa jėga, ir apie vienatvę, kuri virsta vieta kitam. Spektaklis, remdamasis Matsuo Bashō haiku tradicija, įveda žiūrovą į tylos, gamtos ir gyvenimo ritmus, kur kiekviena scena – tai šviesos, šilumos ir atjautos kupina meditacija.
„Vienuolio išpažintis“ – ne vien istorija, ne vien malda. Tai kvietimas stabtelėti, pažvelgti į savo gyvenimą, išgirsti tylą ir širdimi pajusti, kad kiekviena žaizda, kiekviena klaida ir kiekviena išgyventa akimirka gali tapti šviesa.
Scenoje susitinka įvairių menų raiška: aktoriai, muzikantai ir baleto artistai, kurie kartu kuria vizualinę ir vidinę kelionę.
Spektaklyje veikia Sigitas Benediktas Jurčys, Klaipėdos dramos teatro aktorius Edvardas Brazys, Klaipėdos valstybinio muzikinio teatro solistė Beata Ignatavičiūtė, baleto artistai Mykhailo Mordasov, Iryna Suslo, Roman Semenenko, Oleksandra Borodina, grimo dailininkė Rima Balsienė.
Kūrinio muziką sukūrė ir gyvai scenoje atlieka jaunosios kartos perspektyvus kompozitorius klaipėdietis Jonas Raudonius, o režisūrinę viziją įgyvendino Tomas Jašinskas ir Taurūnas Baužas.
Scenografija ir kostiumai – Artūras Šimonis

Dokumentinio filmo „Sengirė“ peržiūra
2026-03-18 13:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Kovo 18 d. 13 val. Šiaulių kultūros centre bus rodomas filmas „Sengirė“.
„Sengirė“ yra vieta, kurioje ne tik ištirpsta laiko ribos, bet ir viskas, kas egzistuoja, stiebiasi į amžinybę. Šis filmas nufilmuotas paskutiniuose išlikusiuose senosios girios plotuose Lietuvoje. Poetiškas, ne tipiškas filmas apie gamtą kviečia žiūrovus į begalinę kelionę. Pradedant nuo miško brūzgynų iki vilkų urvų, kylant aukštyn į juodųjų gandrų lizdus ir neriant gilyn į povandeninius miškus, ir sugrįžtant į pakraštį miško, kur gyvena žmogus. Nėra jokio užkadrinio balso, tik beveik apčiuopiami, stiprūs girios ir jos gyventojų garsai bei kamera užfiksuotos magiškos akimirkos.
Kalba: be dialogų
Subtitrai: be subtitrų
Režisierius: Mindaugas Survila
Scenarijaus autorius: Gintė Žulytė, Mindaugas Survila.
Trukmė: 1 val. 25 min.

Algimanto Aleksandravičiaus fotografijų parodos „Rūstaujančio dievo metais. Apokalipsė“ atidarymas
2026-03-19 18:00 (Europe/Helsinki) | „Laiptų galerija”
Kovo 19 d. 18 val. Šiaulių kultūros centro galerijoje „Laiptai“ vyks Algimanto Aleksandravičiaus fotografijų parodos „Rūstaujančio dievo metais. Apokalipsė“ atidarymas.
Dalyvauja pats autorius Algimantas Aleksandravičius. Parodą pristatys dailės teoretikas, kritikas, fotomenininkas Virginijus Kinčinaitis.
Algimantas Aleksandravičius – vienas ryškiausių ir labiausiai atpažįstamų Lietuvos fotomenininkų, ypač reikšmingas portreto fotografijos lauke. Gimęs 1960 m. Klaipėdoje menininkas jau daugiau nei tris dešimtmečius aktyviai dalyvauja Lietuvos ir tarptautiniame kultūros lauke. Jis yra surengęs daugiau nei 100 personalinių parodų, išleidęs daugybę fotografijos albumų, jo darbai saugomi muziejų ir privačiose kolekcijose.
Aleksandravičiaus kūrybos centre – žmogus. Fotografas garsėja psichologiškai gilia portreto fotografija, kurioje siekia ne tik vizualinio panašumo, bet ir vidinės būsenos, charakterio, gyvenimo patirties atskleidimo. Jo portretai dažnai kuriami kaip dialogas – tarp fotografo ir fotografuojamojo, tarp vaizdo ir žiūrovo.
Be portretų, menininkas yra kūręs ir konceptualius, socialiai jautrius fotografijų ciklus, kuriuose nagrinėjo visuomenės paribių, istorinių lūžių, tapatybės ir atminties temas. Tarp žinomesnių jo projektų – ciklai, analizuojantys žmogaus būsenas, socialines roles, istorines ir kultūrines patirtis.
Algimantas Aleksandravičius yra Lietuvos nacionalinės kultūros ir meno premijos laureatas, jo kūryba laikoma svarbia šiuolaikinės Lietuvos fotografijos istorijos dalimi, o jo portretai – reikšmingais kultūros ir meno asmenybių vizualiniais liudijimais.
Paroda veiks iki 2026 m. balandžio 11 d.
Renginio trukmė: ~1 val.

„Humoro klubo“ programa „Du apvalūs, vienas ilgas“
2026-03-19 20:00 (Europe/Helsinki) | Šiaulių kultūros centro Kamerinė salė (Aušros al. 31)
Sausio 20 d. 20 val. Šiaulių kultūros centre vyks nauja „Humoro klubo“ programa „Du apvalūs, vienas ilgas“.
„Humoro klubas“ grįžta į sceną! Metus praleidę dėl kažkokio mistiško „nuovargio“ – nes kaip gali pavargti, čia gi ne darbas – vyrai pasižiūrėjo į save, į savo banko sąskaitas ir nusprendė grįžti su nauju turu, pavadintu „Du apvalūs, vienas ilgas“. Kodėl toks pavadinimas? Pasižiūrėkite nuotraukas.
Per septyniolika suvirš metų ir septynis šimtus suvirš pasirodymų, „Humoro klubas“ aplankė beveik visus Lietuvos kampelius, nuo Klaipėdos iki Zarasų, nuo Biržų iki Varėnos, pralinksmino šimtus tūkstančių žmonių, į žmones išleido ne vieną dabartinę Lietuvos komedijos, televizijos ar interneto žvaigždę (dar reiktų pasistengti su radiju).
Į sceną lips: Paulius Ambrazevičius, Mantas Bartuševičius ir Vaidotas Šiožinis.
N-16.
Renginio trukmė: ~1 val. 15 min.

Spektaklis „Nebylys“
2026-03-20 18:30 (Europe/Moscow) | Šiaulių dramos teatras
Režisierius-statytojas, inscenizacijos autorius – Jonas Vaitkus
Režisierius – Tomas Jašinskas
Scenografas – Gintaras Makarevičius
Kostiumų dailininkė – Sandra Straukaitė
Kompozitorius – Algirdas Martinaitis
Scenos judesys – Lina Šimkienė

Juozas Tumas-Vaižgantas (1869–1933) – dvasininkas, prozininkas, publicistas, literatūros istorikas, kritikas. Lietuvių literatūros klasiko kūriniai įrašyti į privalomą mokyklų programą, siužetai ne kartą realizuoti scenoje ir ekrane, filosofai ir literatai juose nesiliauja ieškoję lietuviško mentaliteto gelmių.

Apysaka „Nebylys“ (1930) paties autoriaus vadinta romanu, rašyta gyvenimo pabaigoje, priskiriama prie „tamsiųjų“ Vaižganto kūrinių. Net meilė ir motinai, ir moteriai eina su satanizmu, kol archajiško kaimo idilė per „velykinę nuodėmę“ sudraskoma velniškų aistrų. Istorija – labai gyvenimiška, tačiau sprendžiamos problemos (meilės, nuodėmės, pasirinkimo ir būties) tolygios didžiosios literatūros šedevrams. Tad ir spektaklyje nereikėtų tikėtis banalaus meilės trikampio, kūrybinės grupės sprendimai žiūrovui tikrai nežada kaimietiško buitiškumo. Pats maestro Jonas Vaitkus spektaklį vadina dviejų dalių impresija pagal Juozą Tumą-Vaižgantą.

Jonas Vaitkus – teatro ir kino režisierius, teatro pedagogas, Lietuvos nacionalinės kultūros ir meno premijos bei triskart „Auksinio scenos kryžiaus“ laureatas. Vienas žymiausių lietuvių režisierių Jonas Vaitkus debiutavo Šiaulių valstybiniame dramos teatre su Zorairo Chalapiano „Lopšine“ (1974), o lygiai po keturių dešimtmečių į Šiaulius grįžo su Juozo Tumo-Vaižganto „Nebyliu“.

Režisierius Jonas Vaitkus Šiaulių dramos teatro scenoje pakelia uždangą „patinų tragedijos, kuri Puzionis visai netikėtai sujaudino ir jų vardą plačiai išgarsino“ (Juozas Tumas-Vaižgantas).
2014 m. sausio 25 d., vasario 01 d.

APDOVANOJIMAI

2013 m. nominuotas scenografas Gintaras Makarevičius Kultūros ministerijos premijai ir atminimo ženklui „Auksinis scenos kryžius″ (scenografijos ir kostiumų nominacija) už scenografiją spektakliams „Biografija: vaidinimas“ (Nacionalinis Kauno dramos teatras) ir „Nebylys“ (Valstybinis Šiaulių dramos teatras).
2013 m. nominuotas spektaklis „Nebylys” (režisierius-statytojas Jonas Vaitkus, režisierius Tomas Jašinskas) Kultūros ministerijos premijai ir atminimo ženklui „Auksinis scenos kryžius″ (Nacionalinės dramaturgijos (lietuvių autoriaus kūrinio pastatymas) nominacija)
2014 m. V-ajame Dalios Tamulevičiūtės profesionalių teatrų festivalyje (Varėna) Valstybinio Šiaulių dramos teatro Jono Vaitkaus režisuotas spektaklis „Nebylys“ pagal Juozą Tumą-Vaižgantą laimėjo net keturis prizus:
– Režisierės Dalios Tamulevičiūtės giminių prizas.
– Už įtaigiausią personažą be žodžių apdovanotas Šiaulių dramos teatro bendradarbis Karolis Mileška už Velnio vaidmenį spektaklyje „Nebylys“.
– Už geriausią scenografiją prizas taip pat skirtas „Nebylio“ dailininkui Gintarui Makarevičiui.
– Žiūrovų spektaklio prizas atiteko irgi Valstybinio Šiaulių dramos teatro spektakliui „Nebylys“.

2014 m. Šiaulių miesto savivaldybės geriausios 2013 metų aktorės vardas ir premija Danguolei Petraitytei už Dėdienės vaidmenį spektaklyje „Nebylys“ pagal to paties pavadinimo J. Tumo-Vaižganto kūrinį (rež. J. Vaitkus).
2014 m. įteikta Gintaro Radavičiaus įmonės „Gintra” premija aktorei Virginijai Jakštaitei už Kazio motinos vaidmenį spektaklyje „Nebylys” pagal to paties pavadinimo J. Tumo-Vaižganto kūrinį (rež. J. Vaitkus).
2014 m. įteikta moterų klubo „Šiaulietė“ premija aktoriui Vladui Baranauskui už 2013 metų Pasakotojo ir Kunigo vaidmenis spektaklyje „Nebylys“ pagal to paties pavadinimo J. Tumo-Vaižganto kūrinį (rež. J. Vaitkus).
2014 m. 36–ojo festivalio „Lietuvos teatrų pavasaris” (Kaunas) geriausias festivalio spektaklis „Nebylys“, rež. Jonas Vaitkus (publikos laureatas)
2014 m. 36–ajame festivalyje „Lietuvos teatrų pavasaris” (Kaunas) už spektaklio scenografiją apdovanotas (publikos laureatas) spektaklio „Nebylys“ dailininkas Gintaras Makarevičius.
2015 m. dailininko, skulptoriaus, grafiko Martyno Gaubo dovana už kūrybinį sugrįžimą į Valstybinio Šiaulių dramos teatro sceną (nors ir po keturių dešimtmečių, bet laukti vertėjo!) režisieriui Jonui Vaitkui (spektaklis „Nebylys”).
2015 m. 31-ojo profesionalių teatrų festivalyje „Vaidiname žemdirbiams” (Rokiškis) specialus festivalio žiuri prizas (500 eurų) – Šiaulių dramos teatrui už spektaklį „Nebylys“ pagal Juozą Tumą-Vaižgantą (režisierius statytojas, inscenizacijos autorius – J. Vaitkus, režisierius – Tomas Jašinskas).

NOMINACIJOS

2015 m. spektaklio „Nebylys” pagal to paties pavadinimo J. Tumo-Vaižganto kūrinį „Auksinių scenos kryžių 2014” nominacijos:
– Režisierius – Jonas Vaitkus kartu su Tomu Jašinsku.
– Scenografija ir kostiumai – scenografas Gintaras Makarevičius.
– Aktorė (nepagrindinis vaidmuo) – Danguolė Petraitytė už Dėdienės vaidmenį.
– Nacionalinė dramaturgija/lietuvių autoriaus kūrinio pastatymas – spektaklis „Nebylys“ pagal Juozą Tumą-Vaižgantą.
2014 m. V-ajame Dalios Tamulevičiūtės profesionalių teatrų festivalyje (Varėna) dar penkiose nominacijose Valstybinio Šiaulių dramos teatro Jono Vaitkaus režisuotas spektaklis „Nebylys“ pagal Juozą Tumą-Vaižgantą pateko į nominantų trejetuką:
– kaip pretendentas į Geriausią spektaklį.
– režisierius-statytojas ir inscenizacijos autorius Jonas Vaitkus kaip pretendentas į Geriausią spektaklio režisierių.
– Už geriausią spektaklio muziką buvo nominuotas kompozitorius Algirdas Martinaitis.
– Valstybinio Šiaulių dramos teatro aktorius Aidas Matutis už Jono vaidmenį „Nebylyje“ buvo nominuotas Geriausio jaunojo aktoriaus kategorijoje.
– Juozas Bindokas buvo nominuotas kaip Geriausias antraplanis aktorius.
